Document ID: 32007D0799

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 12ης Οκτωβρίου 2006
σχετικά με την υπογραφή, εξ ονόματος της Κοινότητας, του πρωτοκόλλου σχετικά με την εκτέλεση της σύμβασης των Άλπεων στον τομέα των μεταφορών (πρωτόκολλο μεταφορών)
(2007/799/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71 σε συνδυασμό με το άρθρο 300 παράγραφος 2 πρώτη πρόταση πρώτο εδάφιο,
την πρόταση της Επιτροπής,
Εκτιμώντας τα ακόλουθα:
(1)
Η προώθηση των μέτρων σε διεθνή κλίμακα προς αντιμετώπιση των περιφερειακών και ευρωπαϊκών προβλημάτων συνέπεια των οποίων είναι η παρεμπόδιση της αειφόρου κινητικότητας στον τομέα των μεταφορών και η πρόκληση κινδύνων για το περιβάλλον αποτελούν έναν από τους βασικούς στόχους της κοινοτικής πολιτικής στον τομέα των μεταφορών.
(2)
Το Συμβούλιο εξουσιοδότησε την Επιτροπή, στις 14 Μαΐου 1991, να λάβει μέρος εξ ονόματος της Κοινότητας στις διαπραγματεύσεις για τη σύναψη της σύμβασης των Άλπεων και των πρωτοκόλλων της, έπειτα από διαβουλεύσεις με τα κράτη μέλη.
(3)
Η Κοινότητα προχώρησε με την απόφαση 96/191/ΕΚ του Συμβουλίου (1) στη σύναψη της σύμβασης για την προστασία των Άλπεων (σύμβαση των Άλπεων).
(4)
Το πρωτόκολλο σχετικά με την εκτέλεση της σύμβασης των Άλπεων στον τομέα των μεταφορών, το οποίο βασίζεται στη διάταξη του άρθρου 2 παράγραφοι 2 και 3 της σύμβασης των Άλπεων, εγκρίθηκε στις 24-26 Μαΐου 2000 με την ευκαιρία της διεξαγωγής της 16ης συνεδρίασης της μόνιμης επιτροπής της σύμβασης των Άλπεων.
(5)
Το πρωτόκολλο μεταφορών θεσπίζει το συγκεκριμένο πλαίσιο, το οποίο θεμελιώνεται στη βασική αρχή της θέσπισης προληπτικών μέτρων, στη βασική αρχή της αποτροπής, καθώς και στη βασική αρχή του ότι ο ρυπαίνων πληρώνει, με τις οποίες διασφαλίζονται η αειφόρος κινητικότητα αλλά και η προστασία του περιβάλλοντος για όλους τους τρόπους μεταφορών στην περιοχή των Άλπεων.
(6)
Όπως ορίζεται στο άρθρο 24 αυτού, το πρωτόκολλο μεταφορών ανοίχθηκε προς υπογραφή από τα αντισυμβαλλόμενα μέρη στη διυπουργική συνάντηση της σύμβασης των Άλπεων, η οποία πραγματοποιήθηκε στη Λουκέρνη στις 30 και 31 Οκτωβρίου 2000 και εν συνεχεία στη Δημοκρατία της Αυστρίας η οποία αποτελεί τον θεματοφύλακα.
(7)
Υπερισχύουσες κοινοτικές αρμοδιότητες οι οποίες σχετίζονται με την αρχή της ενιαίας διεθνούς εκπροσώπησης της Κοινότητας συνηγορούν υπέρ της ταυτόχρονης υπογραφής αλλά και της τελικής κατάθεσης των ανάλογων οργάνων κύρωσης ή έγκρισης, σε περίπτωση που αυτό είναι δυνατό, εκ μέρους της Κοινότητας και των κρατών μελών της που είναι συμβαλλόμενα μέρη της σύμβασης.
(8)
Ενδείκνυται η υπογραφή, εξ ονόματος της Κοινότητας, του πρωτοκόλλου σχετικά με την εκτέλεση της σύμβασης των Άλπεων στον τομέα των μεταφορών (πρωτόκολλο μεταφορών), υπό τον όρο της μεταγενέστερης σύναψής του,
ΑΠΟΦΑΣΙΖΕΙ:
Άρθρο μόνο
Ο πρόεδρος του Συμβουλίου εξουσιοδοτείται με την παρούσα απόφαση να διορίσει το πρόσωπο ή τα πρόσωπα που εξουσιοδοτούνται να υπογράψουν εξ ονόματος της Κοινότητας, υπό τον όρο της μεταγενέστερης σύναψής του, το πρωτόκολλο σχετικά με την εκτέλεση της σύμβασης των Άλπεων στον τομέα των μεταφορών (πρωτόκολλο μεταφορών) και να τους χορηγήσει τις απαιτούμενες εξουσίες για το σκοπό αυτό.
Λουξεμβούργο, 12 Οκτωβρίου 2006.

Labels: 8
19
5
20